## Zakon o posebnim pravima iz mirovinskog osiguranja i prava po osnovi nezaposlenosti zaposlenika u Istarskim ugljenokopima "Tupljak" d. d. Labi

### NN 19/1999 (25.2.1999.), Zakon o posebnim pravima iz mirovinskog osiguranja i prava po osnovi nezaposlenosti zaposlenika u Istarskim ugljenokopima "Tupljak" d. d. Labi

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O POSEBNIM PRAVIMA IZ MIROVINSKOG OSIGURANJA I PRAVA PO OSNOVI NEZAPOSLENOSTI ZAPOSLENIKA U ISTARSKIM UGLJENOKOPIMA "TUPLJAK" d. d. LABIN**

Proglašavam Zakon o posebnim pravima iz mirovinskog osiguranja i prava
po osnovi nezaposlenosti zaposlenika u Istarskim ugljenokopima "Tupljak"
d.d. Labin, koji je donio Zastupnički dom Hrvatskoga državnog sabora na
sjednici 5. veljače 1999.

Broj: 081-99-265/1
Zagreb, 9. veljače 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O POSEBNIM PRAVIMA IZ MIROVINSKOG OSIGURANJA I PRAVA PO OSNOVI NEZAPOSLENOSTI ZAPOSLENIKA U ISTARSKIM UGLJENOKOPIMA "TUPLJAK" d.d. LABIN**

Članak 1.

(1) Ovim se Zakonom utvrđuju posebni uvjeti i prava iz mirovinskog osiguranja
na temelju generacijske solidarnosti i po osnovi nezaposlenosti zaposlenika
u Istarskim ugljenokopima "Tupljak" d.d. Labin.

(2) Zaposlenici iz stavka 1. ovoga članka ostvaruju prava iz mirovinskog
osiguranja prema Zakonu o mirovinskom osiguranju, te prava po osnovi nezaposlenosti
prema Zakonu o zapošljavanju, ako ovim Zakonom nije drukčije određeno.

Članak 2.

(1) Zaposlenik iz članka 1. ovoga Zakona ima pravo na starosnu mirovinu,
bez obzira na godine života:

1. ako ima najmanje 20 godina mirovinskog staža, od čega najmanje 15
godina provedenih na radnim mjestima u rudnicima ugljena u neposrednoj
proizvodnji na podzemnim poslovima na kojima se svakih 12 mjeseci provedenih
na tim radnim mjestima računa u staž osiguranja kao 18 mjeseci,

2. ako ima najmanje 25 godina mirovinskog staža, od čega najmanje 15
godina provedenih na radnim mjestima u rudnicima ugljena na podzemnim poslovima
u svezi s proizvodnjom na kojima se svakih 12 mjeseci provedenih na tim
radnim mjestima računa u staž osiguranja kao 16 mjeseci, ili

3. ako ima najmanje 35 godina mirovinskog staža, od čega je na radnim
mjestima iz točke 1. i 2. ovoga stavka proveo manje od 15 godina.

(2) Zaposleniku iz stavka 1. ovoga članka koji ima manje od 40 godina
mirovinskog staža pri određivanju visine starosne mirovine dodaje se staž
osiguranja u trajanju do najviše 5 godina, s time da ukupni ostvareni i
dodani mirovinski staž može iznositi najviše 40 godina.

Članak 3.

(1) Zaposlenik iz članka 1. ovoga Zakona koji ostvari pravo na invalidsku
mirovinu zbog profesionalne nesposobnosti za rad s obzirom na poslove iz
članka 2. stavka 1. točke 1. i 2. ovoga Zakona, a kojem bez njegove krivnje
prestane ugovor o radu prema Zakonu o radu, za vrijeme nezaposlenosti ima
pravo na isplatu invalidske mirovine zbog opće nesposobnosti za rad.

(2) Pravo iz stavka 1. ovoga članka imaju i nezaposleni korisnici prava
na temelju preostale radne sposobnosti, neposredne opasnosti od nastanka
invalidnosti ili izmijenjene radne sposobnosti koji su ta prava, s obzirom
na poslove iz članka 2. stavka 1. točke 1. i 2. ovoga Zakona, ostvarili
prema propisima koji su važili do 31. prosinca 1998., a kojima je pod uvjetima
iz stavka 1. ovoga članka prestao ugovor o radu u razdoblju od 1. siječnja
1997. do dana početka primjene ovoga Zakona.

Članak 4.

Zaposlenik iz članka 1. ovoga Zakona koji prema Zakonu o zapošljavanju
stekne pravo na novčanu naknadu, pripada ta naknada u dvostrukom trajanju
u odnosu na trajanje isplate utvrđene prema odredbama toga Zakona.

Članak 5.

Sredstva za mirovine ili dio mirovine ostvarene prema odredbama ovoga
Zakona osigurava Republika Hrvatska u državnom proračunu.

Članak 6.

Zahtjev za ostvarivanje prava prema odredbama ovoga Zakona može se podnijeti
najkasnije do 31. prosinca 1999.

Članak 7.

Ovaj Zakon stupa na snagu danom objave u "Narodnim novinama".

Klasa: 140-01/98-02/09
Zagreb, 5. veljače 1999.

ZASTUPNIČKI DOM

HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 19/1999-399